
Text rozhodnutia
Súd: Krajský súd Žilina Spisová značka: 29Sp/19/2014 Identifikačné číslo súdneho spisu: 5014200260 Dátum vydania rozhodnutia: 04. 04. 2014 Meno a priezvisko sudcu, VSÚ: JUDr. Erika Šobichová ECLI: ECLI:SK:KSZA:2014:5014200260.2 Rozhodnutie Krajský súd v Žiline v právnej veci navrhovateľa: Pohotovosť, s. r. o., so sídlom Pribinova č. 25, 811 09 Bratislava, proti odporcovi: Okresný úrad Čadca, katastrálny odbor, so sídlom Ľ. Podjavorinskej č. 2576, 022 01 Čadca, za účasti účastníčky konania: X. R., nar. XX.XX.XXXX, bytom L. M. č. XXXX/XX, XXX XX I., v konaní o preskúmanie zákonnosti rozhodnutia odporcu č. V 3949/2013 zo dňa 17.12.2013, takto r o z h o d o l : Súd konanie zastavuje. Odporcovi súd náhradu trov konania n e p r i z n á v a . o d ô v o d n e n i e : Napadnutým rozhodnutím odporca zamietol návrh na vklad záložnej zmluvy č. k. V 3949/2013. Rozhodnutie odôvodnil tým, že dohoda o splnomocnení uzatvorená medzi záložcom a občianskym združením ProHelp nie je uzatvorená riadne pre rozpor s ust. § 53 ods. 1 Občianskeho zákonníka a § 53 ods. 5 Občianskeho zákonníka, táto je ako celok absolútne neplatná. Proti predmetnému rozhodnutiu podal opravný prostriedok navrhovateľ, pričom namietal nezákonnosť predmetného rozhodnutia z dôvodu nedostatočne zisteného skutkového stavu veci. Mal za to, že predložené plnomocenstvo je samostatným právnym úkonom uzavretým medzi dlžníkom a jeho zástupcom, ktorý je úplne nezávislým od veriteľa a jeho zmluvnej dokumentácie. Správny orgán nepreukázal, že by veriteľ do tohto právneho úkonu zasahoval alebo ovplyvňoval jeho obsah. Dohodu o splnomocnení, ktorej predmetom je bezplatné zastupovanie splnomocniteľa splnomocnencom, podľa názoru navrhovateľa nemožno ju posudzovať ako spotrebiteľskú zmluvu, a teda sa na ňu ani nevzťahujú ust. § 53 Občianskeho zákonníka o neprijateľných zmluvných podmienkach v spotrebiteľských zmluvách, na ktoré odkazuje správny orgán. Vzhľadom na uvedené žiadal rozhodnutie zrušiť a vec vrátiť na ďalšie konanie. Navrhovateľ podaním zo dňa 1.4.2014 zobral svoj opravný prostriedok v plnom rozsahu späť, nakoľko účastníčka konania uhradila svoj dlh voči navrhovateľovi. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa § 250h ods. 2 O.s.p. až do rozhodnutia súdu môže žalobca vziať žalobcu späť; ak žalovanému medzitým vznikli trovy konania, rozhodne súd o ich náhrade. Súd rozhodol o zastavení predmetného konania na základe dispozitívneho úkonu navrhovateľa - späťvzatia opravného prostriedku pri aplikácii ust. § 250d ods. 3 O.s.p.. O náhrade trov konania súd rozhodol pri aplikácii ust. § 250h ods. 2 O.s.p.. Odporcovi žiadne trovy konania v súvislosti s týmto konaním nevznikli, preto náhradu trov konania súd odporcovi nepriznal. Poučenie: Proti tomuto uzneseniu je prípustné odvolanie v lehote do 15 dní odo dňa jeho doručenia písomne dvojmo prostredníctvom Krajského súdu v Žiline na Najvyšší súd Slovenskej republiky. Podľa § 205 ods. 1 O.s.p. v odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že: a) v konaní došlo k vadám uvedených v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci. g) Podľa § 205 ods. 3 O.s.p. rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie. V Žiline, dňa 4. apríla 2014 JUDr. Erika Šobichová samosudkyňa Za správnosť vyhotovenia: Miriama Talapková

